text: tematiske fortegnelser
  
  publiceret: 2012-01-13 15:00:36+01:00
  Tematiske fortegnelser, fællesbetegnelse for forskellige former for lister og registre over musik, kendetegnet ved, at hvert værk identificeres ved hjælp af nodeeksempler (temaer), der gengiver stykkernes indledning.
  Tematiske fortegnelser bruges bl.a. i bibliografisk sammenhæng til katalogisering af musikalier, men har størst betydning i forbindelse med registrering af enkelte komponisters værker.
  Foruden enkeltheder vedrørende værkernes identitet og beskaffenhed (titel, genre, besætning, toneart osv.) kan de tematiske fortegnelser alt efter forholdene indeholde oplysninger af historisk og bibliografisk art (tilblivelsesår, uropførelse, overlevering, originale og nyere udgaver osv.).
  En vigtig funktion består i at nummerere hvert enkelt værk, især i de tilfælde, hvor der ikke foreligger originale opusnumre. I koncertprogrammer, på pladeomslag osv. henvises der traditionelt til nummereringen i de pågældende fortegnelser ved hjælp af forkortelser.
  Den første udførlige registrant over en komponists værker var Köchels Mozartfortegnelse (1862), som de fleste andre lister over enkelte komponisters musik i større eller mindre grad har haft som model. Der findes tematiske fortegnelser over så godt som alle større komponisters produktion.